**Referat af bestyrelsesmøde i Leder- mellemledersektionen**

**Socialpædagogerne Østjylland**

**torsdag den 24. maj 2018**

Til stede: Gert Landergren Due, Vivi Storm Skou, Lisbeth Frederiksmose

Afbud fra: Jacob Thiesen, Grete Kold Jørgensen, Fahreta Kaic, Anne Fynboe Madsen

Referent: Jette Boel

**1. Formalia**

**1.1. Godkendelse af dagsorden**

Dagsordenen blev godkendt.

**2. Behandlings- og beslutningspunkter**

**2.1. Evaluering af generalforsamling i leder- mellemledersektionen den 20. marts**

Oplægget ved Anders Stahlschmidt om feedback var noget tyndt. Vi havde ønsket Anders Trillingsgaard, men han kunne desværre ikke.

For at sikre, at vi får den rigtige oplægsholder skal generalforsamlingen i 2019 planlægges på bestyrelsesmødet den 4. september 2018.

**2.2. Fælles konference for ledere og mellemledere i kreds Østjylland og kreds Midt og Vestjylland i september måned**

Invitationen er sendt ud, og vi har modtaget 24 tilmeldinger på nuværende tidspunkt. Vi sender en reminder ud, når vi nærmer os tidspunktet for afholdelse af konferencen. Oplægsholder er Martin Godske, filosof og seniorkonsulent hos Copenhagen Coaching Center, emnet er indblik i tænkningen vedrørende ledelse af frustration.

**2.3. Åbent bestyrelsesmøde – temaer, og åbent bestyrelsesmøde for nye ledere og mellemledere – metode.**

Åbent bestyrelsesmøde – temaer:

Gert foreslog, at vi laver en survey blandt medlemmerne for at blive klogere på, dels hvilke temaer de gerne vil have på de åbne bestyrelsesmøder og dels høre dem om hvilke tidspunkter de foretrækker. Bestyrelsen er enig i, at det er en god ide, og der sendes en survey ud inden sommerferien, så vi kan behandle resultatet på bestyrelsesmødet den 4. september.

Åbent bestyrelsesmøde for nye medlemmer:

Vivi foreslog, at vi kan bruge egne folk, der har erfaringer med ledelse f.eks. i omorganiseringer. Det kan f.eks. være folk fra Aarhus og fra Skanderborg. Dette forslag drøftes ligeledes den 4. september.

**3. Orienteringspunkter**

**3.1. Status på OK18**

Gert orienterede om det lokale forarbejde op til konflikten, hvor vi kunne konstatere, at der var arbejdspladser som vi på nød og næppe kunne fastholde som udtaget til konflikt. Der er for mange som er ansat på 10 timer og derunder, og der er mange vikarer. Vi har igangsat en undersøgelse i voksen-handicap området i Aarhus, om det vi kan kalde nødberedskab – hver dag. Når denne undersøgelse er afsluttet, vil vi gå videre i de øvrige kommuner for at afdække, hvordan det ser ud med normeringerne.

**3.2. Koordinerende møde i Landslederudvalget den 20. juni**

Lisbeth vil gerne deltage. Jette sender invitationen rundt til bestyrelsen, så alle får mulighed for at melde sig til mødet.

Jacob har meddelt, at han trækker sig fra Landslederudvalget. Lisbeth stiller sig til rådighed.

**3.3. TR døgn den 9. og 10. april**

Gert fortalte om TR døgnet. Det var et par gode dage, og vi har fået meget fine evalueringer.

**3.4. Projekt Arbejdsmiljø - inspirationsoplæggene**

Gert orienterede om status på projektet. Dorthe har været ude med inspirationsoplæg på 10 arbejdspladser, og der er ”bestillinger” fra flere. Der er kommet meget fine reaktioner og tilbagemeldinger fra de steder Dorthe har været.

Vi overvejer at gentænke temaerne for oplæggene. Dette skal vi behandle og beslutte i september måned.

Dorthe kører ud og aflevere AMR taske til nyvalgte AMR, hun har været på besøg hos 20 AMR, og der ligger p.t. 9 tasker og venter på at blive afleveret.

Dorthe ringer rundt til samtlige AMR, som vi har registreret. Det er en tidskrævende opgave, men det giver vigtig viden, som vi kan bruge videre i projektet. Blandt andet er der en del af vores AMR som har haft posten i mange år, som ikke tænker fagforeningen som en mulig sparringspartner. Og, de tænker ikke, at de skal inddrage os, når arbejdsmiljøet er i ubalance.

**4. Eventuelt**

Intet.